ddrg/super_eurlex huggingface dataset:
—

Kommissionen tilpligtes at betale sagsøgeren erstatning, der foreløbig kan opgøres til 1 EUR, for det tab, sagsøgeren har lidt som følge af, at Kommissionen har undladt at opfylde sine forpligtelser i henhold til fællesskabsretten, idet den ikke har svaret sagsøgeren, eller, subsidiært, som følge af Kommissionens beslutning D 341571 (04), med tillæg af renter, indtil den nøjagtige beregning og fastlæggelse af beløbet foreligger.
—

Kommissionen tilpligtes at betale sagsøgeren erstatning, der foreløbig kan opgøres til 1 EUR, for det tab, sagsøgeren har lidt som følge af, at Kommissionen har undladt at opfylde sine forpligtelser i henhold til fællesskabsretten, idet den ikke imødekom sagsøgerens anmodning, eller, subsidiært, som følge af Kommissionens beslutning D 341571(04), med tillæg af renter, indtil den nøjagtige beregning og fastlæggelse af beløbet foreligger.
—

Det fastslås, at artikel 6, stk. 2, i Kommissionens forordning (EF) nr. 1896/2000 af 7. september 2000 om den første fase i det program, der er omhandlet i artikel 16, stk. 2, i Europa-Parlamentets og Rådets direktiv 98/8/EF om biocidholdige produkter er retsstridig og ikke finder anvendelse over for sagsøgeren.
DA Den Europæiske Unions Tidende C 273/29

Sag anlagt den 16. juli 2004 af Enviro Tech Europe, Ltd, og Enviro Tech International Inc. mod Kommissionen for De Europæiske Fællesskaber

(Sag T-291/04)

(2004/C 273/58)

Processprog: engelsk

Ved De Europæiske Fællesskabers Ret i Første Instans er der den 16. juli 2004 anlagt sag mod Kommissionen for De Europæiske Fællesskaber af Enviro Tech Europe, Ltd, Kingston upon Thames (Det Forenede Kongerige), og Enviro Tech International Inc., Illinois (USA), ved lawyers C. Mereu og K. Van Maldegem.

Sagsøgeren har nedlagt følgende påstande:

I. Delvis annullation af Kommissionens direktiv 2004/73/EF af 29. april 2004 (EUT L 152, s. 1), i det omfang nPB opføres som et meget brandfarligt stof (R11) og som et kategori 2-stof med hensyn til reproduktionstoksicitet (R60).

II. Kommissionen kendes ansvarlig for den skade, sagsøgerne har lidt indtil nu og vil lide indtil afslutningen af denne procedure som følge af Kommissionens ulovlige adfærd, herunder, men ikke begrænset til dens afslag på sagsøgerens anmodning og den hertil knyttede vedtagelse af den anfægtede beslutning, og at sagsøgte tilpligtes at godtgøre sagsøgerne disse tab med et midlertidigt beløb på 350 000 EUR

III. Kommissionen kendes ansvarlig for nært forestående tab og skader, der kan forudses med tilstrækkelig sikkerhed, også selv om disse tab og skader ikke præcist kan opgøres.

IV. Kommissionen tilpligtes at betale sagens omkostninger.

Søgsmålsgrunde og væsentligste argumenter:

Sagsøgerne har nedlagt påstand om delvis annullation af Kommissionens direktiv 2004/73/EF af 29. april 2004 om 29. tilpasning til den tekniske udvikling af Rådets direktiv 67/548/EØF om tilnærmelse af lovgivning om klassificering, emballering og etikettering af farlige stoffer (1), i det omfang det vedrører klassificeringen af n-propyl bromid.

De søgsmålsgrunde og væsentligste argumenter, som påberåbes i denne sag, svarer til dem, der er anført i sag T-422/03, Enviro Tech Europe og Enviro Tech International mod Kommissionen (EUT 2004 C 47, s. 35).

(1) EUT L 152, s. 1.
DA Den Europæiske Unions Tidende C 168/12

Sag anlagt den 26. april 2004 af Gregorio Valero Jordana mod Kommissionen for De Europæiske Fællesskaber

(Sag T-161/04)

(2004/C 168/24)

Processprog: spansk

Ved De Europæiske Fællesskabers Ret i Første Instans er der den 26. april 2004 anlagt sag mod Kommissionen for De Europæiske Fællesskaber af Gregorio Valero Jordana, Bruxelles, ved advokat Massimo Merola.

Sagsøgeren har nedlagt følgende påstande:

— Kommissionens afgørelse af 10. februar 2004, hvorved sagsøgeren fik afslag på aktindsigt i reservelisten fra den almindelige udvælgelsesprøve A7/A6 KOM/A/637 og i de individuelle afgørelser om udnævnelse af tjenestemænd i lønklasse A6, der er blevet truffet siden den 5. oktober 1995, annulleres.

— Kommissionen for De Europæiske Fællesskaber tilpligtes at betale sagsomkostningerne.

Søgsmålsgrunde og væsentligste argumenter:

Sagsøgeren anfægter sagsøgtes afgørelse, hvorved han fik afslag på aktindsigt i reservelisten fra den almindelige udvælgelsesprøve A7/A6 KOM/A/637 samt i de individuelle afgørelser om udnævnelse af tjenestemænd i lønklasse A6, der er blevet truffet siden den 5. oktober 1995.

Til støtte for sit søgsmål går sagsøgeren for det første gældende, at der med urette er henvist til undtagelsesbestemmelsen i artikel 4, stk. 1, litra b), i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (1). Denne undtagelse vedrører privatlivets fred og den enkeltes integritet, navnlig i henhold til Fællesskabets lovgivning om beskyttelse af personoplysninger. I denne forbindelse gøres gældende, at det ikke kan antages, at udlevering af de omhandlede dokumenter krænker privatlivets fred for de personer, der er nævnt i disse dokumenter, da den omstændighed, at man er ansat som tjenestemand, ikke er omfattet af privatlivets fred.

I det omfang de individuelle afgørelser om udnævnelse af EU-tjenestemænd er offentlige, gøres det desuden yderligere gældende, at der er tale om en tilsidesættelse af artikel 5, litra b), i Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (2).

Sagsøgeren gør endvidere gældende, at begrundelsespligten ikke er blevet overholdt, og princippet om god forvaltningsskik er blevet tilsidesat.

(1) EFT L 145 af 31.5.2001, s. 43.

(2) EFT L 8 af 12.1.2001, s. 1.
DA Den Europæiske Unions Tidende C 48/40

Sag anlagt den 21. december 2005 — Navigazione Libera del Golfo mod Kommissionen

(Sag T-444/05)

(2006/C 48/77)

Processprog: italiensk

Parter

Sagsøger: Navigazione Libera del Golfo (Napoli, Italien) (ved: Avvocato Salvatore Ravenna)

Sagsøgt: Kommissionen for De Europæiske Fællesskaber

Sagsøgerens påstande

— Annullation af Kommissionens beslutning af 12. oktober 2005 om afslag på aktindsigt i data og oplysninger vedrørende meromkostninger, der er opstået ved forpligtelser til offentlig tjeneste og godtgørelser for tjenesteydelser udført af Caremar SpA. på Napoli Beverello — Caprilinjen.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Søgsmålsgrundene og de væsentligste argumenter svarer til dem, der er nævnt i sag T-109/05 (Navigazione Libera del Golfo mod Kommissionen) (1).

Det skal dog præciseres, at den anfægtede beslutning i sag T-109/05 er støttet på artikel 4, stk. 2, i forordning nr. 1049/2001, mens den beslutning, der er genstand for den foreliggende sag, hviler på forordningens artikel 4, stk. 4 og 5. Faktisk er det ikke Caremar, der er blevet konsulteret i sin egenskab af »tredjemand«, hvorfra de dokumenter/data, som der er anmodet om aktindsigt i, stammede, men derimod de italienske myndigheder, som ikke havde affattet de omtvistede dokumenter og derfor ikke skulle have nogen betænkeligheder på grund af forretningsmæssige interesser.

For det andet er denne konsultation blevet gennemført kunstigt, da medlemsstaterne var i besiddelse af den enekompetence, der fuldstændiggøres af en for Kommissionen bindende vetoret.

(1) EUT C 106 af 30.4.2005, s. 43.
DA Den Europæiske Unions Tidende C 48/36

Sag anlagt den 3. november 2005 — Kay mod Kommissionen

(Sag T-421/05)

(2006/C 48/72)

Processprog: fransk

Parter

Sagsøger: Roderick Neil Kay (Bruxelles, Belgien) (ved: avocats T. Bontinck og J. Feld)

Sagsøgt: Kommissionen for De Europæiske Fællesskaber

Sagsøgerens påstande

— Annullation af Kommissionens afgørelse af 31. januar 2005.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Sagsøgeren var tjenestemand ved Kommissionen i lønklasse B*7. Han bestod den eksterne udvælgelsesprøve KOM/A/3/02 og blev ved den anfægtede afgørelse udnævnt til en stilling som administrator med indplacering i lønklasse A*6.

Sagsøgeren har med søgsmålet anfægtet sin indplacering, idet han er af den opfattelse, at han burde have været indplaceret i lønklasse A*8, A*9 eller A*10. Han har ligeledes anfægtet, at han efter sin omplacering har mistet alle sine forfremmelsespoints, som udgjorde hans optjente points.

Sagsøgeren har til støtte for søgsmålet anført, at der er sket tilsidesættelse af artikel 2, stk. 2, i vedtægtens bilag XIII, som efter hans opfattelse finder anvendelse på hans situation, i stedet for artikel 5, stk. 2, i samme bilag, som Kommissionen har anvendt. Sagsøgeren har desuden anført, at principperne om beskyttelse af den berettigede forventning, om bevarelse af de erhvervede rettigheder samt om ligebehandling af tjenestemænd er tilsidesat.
—

Sagsøgte tilpligtes at betale 1) erstatning med tillæg af morarenter som kompensation for den skade, der er forvoldt sagsøgerens karriere, og 2) erstatning i form af en gyldig og forskriftsmæssig betaling, navnlig under anvendelse af den overgangsbestemmelse i artikel 21 i bilag XIII til tjenestemandsvedtægten, der trådte i kraft den 1. maj 2004 eller, alternativt, ved en nedsættelse af bidragene til pensionsordningen på grundlag af ligelønsprincippet. Disse rettigheder skal behørigt vurderes på et senere tidspunkt og anslås midlertidigt og ex aequo et bono til mindst 10 000 EUR pr. år.
DA Den Europæiske Unions Tidende C 296/26

Sag anlagt den 5. september 2005 — Sorensen mod Kommissionen

(Sag T-335/05)

(2005/C 296/57)

Processprog: fransk

Parter

Sagsøger: Susanne Sorensen (Bruxelles, Belgien) [ved avocats S. Orlandi, A. Coolen, J.-N. Louis og E. Marchal]

Sagsøgt: Kommissionen for De Europæiske Fællesskaber

Sagsøgerens påstande

— Annullation af afgørelsen om udnævnelse af sagsøgeren til en stilling som assistent, for så vidt som sagsøgeren herved indplaceres i lønklasse B*3, løntrin 2.

— Annullation af afgørelsen om at slette alle de af sagsøgeren optjente points.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Sagsøgeren, som er tjenestemand ved Kommissionen, blev oprindeligt indplaceret i lønklasse C2. Hun bestod den eksterne udvælgelsesprøve COM/B/1/02 (på niveau B5/B4) og blev ved den anfægtede afgørelse af 5. august 2004 udnævnt til lønklasse B*3, løntrin 2. Sagsøgeren har til støtte for søgsmålet gjort gældende, at der er sket tilsidesættelse af meddelelsen om udvælgelsesprøven, samt af stillingsopslaget, for så vidt som begge foreskrev en indplacering i lønklasse B5 eller B4. Hun har i samme forbindelse anført, at vedtægtens artikel 4, 5, 29 og 31 er tilsidesat. Hun har henvist til, at en række beståede ansøgere fra samme udvælgelsesprøve forud for den 1. maj 2004 (datoen for ikrafttrædelsen af vedtægtsændringerne) var blevet udnævnt til lønklasse B5 eller B4, lønklasser svarende til lønklasse B*5 eller B*6 i henhold til den nye betegnelse, og ligeledes anført, at principperne om ligebehandling og om forbud mod forskelsbehandling er tilsidesat. Endvidere er hun af den opfattelse, at der ligeledes er sket tilsidesættelse af principperne om ret til karriere og om beskyttelse af den berettigede forventning, eftersom hun havde en berettiget forventning om at blive udnævnt til lønklasse B*5 eller B*6. Hun har i samme forbindelse anført, at artikel 12 i vedtægtens bilag XIII, som ligeledes tilsidesætter retssikkerhedsprincippet, er ulovlig.
DA Den Europæiske Unions Tidende C 281/29

Sag anlagt den 29. august 2005 — Ezerniece Liljeberg/Kommissionen

(Sag T-333/05)

(2005/C 281/54)

Processprog: fransk

Parter

Sagsøgere: Kristine Ezerniece Liljeberg (Bruxelles, Belgien) m.fl. [ved: avocats G. Vandersanden, L. Levi og C. Ronzi]

Sagsøgt: Kommissionen for De Europæiske Fællesskaber

Sagsøgernes påstande

— Annullation af afgørelsen om udnævnelse af sagsøgerne, for så vidt som sagsøgeren herved indplaceres i lønklasse A*6.

— Følgelig genoprettes sagsøgernes karriere fuldstændigt (herunder anerkendelsen af deres erfaring i den således berigtigede lønklasse, deres ret til forfremmelse og deres pensionsrettigheder), idet det sikres, at de behandles fuldstændigt ens i forhold til andre tjenestemænd, der bestod den samme udvælgelsesprøve, og som arbejder i andre europæiske institutioner end Kommissionen.

— Sagsøgerne tilkendes morarenter i henhold til den af Den Europæiske Centralbank fastsatte rentesats af alle de beløb, der er lig med differencen mellem den aflønning, der svarer til sagsøgernes indplacering i afgørelsen om ansættelse og den indplacering, de var berettigede til, indtil tidspunktet, hvor afgørelsen om deres korrekte indplacering i lønklasse foreligger.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Sagsøgerne, som er tjenestemænd ved Kommissionen, gør tjeneste som jurist-lingvister og blev ansat før den 1. maj 2004 på grundlag af de lister over egnede ansøgere, der blev opstillet efter udvælgelsesprøver på niveau LA 7/LA 6. Artikel 13, stk. 2, i vedtægtens bilag XIII bestemmer, at institutionerne i et sådant tilfælde kan ansætte jurist-lingvister i lønklasse A*7 i stedet for A*6. Kommissionen har imidlertid ikke gjort brug af denne beføjelse og har ansat sagsøgerne i lønklasse A*6.

Sagsøgerne har ved søgsmålet anfægtet denne afgørelse, idet de har anført, at de øvrige institutioner har udnævnt beståede ansøgere i samme situation i lønklasse A*7, og at Kommissionen selv beskæftiger jurist-lingvister som midlertidigt ansatte i lønklasse A*7. Sagsøgerne har på dette grundlag anført, at der er sket tilsidesættelse af princippet om ligebehandling og om forbud mod forskelsbehandling, af vedtægtens artikel 1d, stk. 1, af princippet om ækvivalens mellem stilling og lønklasse, af Amsterdam-traktatens artikel 9, stk. 3, og endelig af artikel 13, stk. 2, i vedtægtens artikel XIII.

Sagsøgerne har desuden anført, at Kommissionen har givet dem tilsagn om ansættelse i lønklasse A*7, og har på dette grundlag anført, at der er sket tilsidesættelse af princippet om beskyttelse af den berettigede forventning, retssikkerhedsprincippet, princippet om god forvaltningsskik, princippet om god tro, princippet om gennemsigtighed samt omsorgsprincippet.
DA Den Europæiske Unions Tidende C 257/13

Sag anlagt den 29. juli 2005 — IPK International — World Tourism Marketing Consultants/Kommissionen for De Europæiske Fællesskaber

(Sag T-297/05)

(2005/C 257/26)

Processprog: tysk

Parter:

Sagsøger(e): IPK International — World Tourism Marketing Consultants GmbH (München [Tyskland]) [ved: Rechtsanwälte H.-J. Priess, M. Niestedt og C. Pitschas]

Sagsøgt(e): Kommissionen for De Europæiske Fællesskaber

Sagsøgerens/sagsøgernes påstande:

— Kommissionens beslutning af 13. maj 2005 (sag ENTR/01/Audit/RVDZ/ss D[2005] 11382) om ophævelse af bevilling af 4. august 1992 af tilskud til sagsøgeren på 530 000 ECU inden for rammerne af ECODATA-projektet (sag 003977/XXIII/A3 — S92/DG/ENV8/LD/kz) annulleres.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter:

Den 4. august 1992 bevilligede Kommissionen sagsøgeren et tilskud på 530 000 ECU til oprettelse af en database vedrørende økologisk turisme i Europa. Denne beslutning blev ophævet af Kommissionen ved den anfægtede beslutning af 13. maj 2005.

Sagsøgeren gør gældende, at den anfægtede beslutning er retsstridig. I sagsfremstillingen anfører sagsøgeren, at betingelserne for en ophævelsesbeslutning ikke var opfyldt, da de af Kommissionen som begrundelse for beslutningen anførte synspunkter ikke er sagligt begrundede, og at ophævelse af tilskudsbevillingen i øvrigt ikke længere var mulig som følge af den tid, der var forløbet. Endvidere gør sagsøgeren gældende, at den anfægtede beslutning strider mod god forvaltningsskik såvel som princippet om begrundelsespligt i henhold til artikel 253 EF. Endelig gør sagsøgeren gældende, at der er sket en overtrædelse af forbuddet mod at genudstede beslutninger, der er blevet erklærede ugyldige.
DA Den Europæiske Unions Tidende C 229/28

Sag anlagt den 14. juli 2005 af Peter Strobl mod Kommissionen for De Europæiske Fællesskaber

(Sag T-260/05)

(2005/C 229/60)

Processprog: tysk

Ved De Europæiske Fællesskabers Ret i Første Instans er der den 14. juli 2005 anlagt sag mod Kommissionen for De Europæiske Fællesskaber af Peter Strobl ved Rechtsanwalt H.-J. Rüber, og med valgt adresse i Luxembourg.

Sagsøgeren har nedlagt følgende påstande:

1. Afgørelse truffet af ansættelsesmyndigheden ved Kommissionen den 7. oktober 2004 vedrørende sagsøgerens indplacering i lønklasse A*6 annulleres.

2. Sagsøgte pålægges at indplacere sagsøgeren i lønklasse A*10.

3. Subsidiært pålægges sagsøgte at indplacere sagsøgeren i lønklasse A*8.

4. Mere subsidiært pålægges sagsøgte at indplacere sagsøgeren i lønklasse A*7.

5. Sagsøgte tilpligtes at stille sagsøgeren økonomisk, som hvis han havde været indplaceret korrekt, dvs. at efterbetale differencen mellem beløbene.

6. Sagsøgte tilpligtes at bære sagens omkostninger.

Søgsmålsgrunde og væsentligste argumenter:

Med nærværende sag har sagsøgeren anfægtet sin indplacering i lønklasse A*6 i forbindelse med hans ansættelse ved Kommissionen i oktober 2004.

Sagsøgeren har til støtte for sit søgsmål fremsat tre anbringender. For det første har han gjort gældende, at der foreligger en tilsidesættelse af princippet om beskyttelse af den berettigede forventning. Selve meddelelsen om udvælgelsesprøve har på grund af fremgangsmåden ved tidligere udvælgelsesprøver og bestemmelserne i den gamle tjenestemandsvedtægt, der var gældende på tidspunktet prøvens udskrivelse, efter sagsøgerens opfattelse skabt en berettiget forventning hos denne om, at han i tilfælde af ansættelse ville blive indplaceret i lønklasse A7/A6 eller det hertil svarende i den nye vedtægt, nemlig lønklasse A*8 henholdsvis A*10, jf. artikel 2 i bilag XIII. Indplaceringen i lønklasse A*6, jf. artikel 12 i bilag XIII til den nye vedtægt, er retsstridig. Ifølge sagsøgeren udgør ansættelsesmyndighedens anvendelse af den nye vedtægt en tilsidesættelse af det almindelige gennemsigtighedsprincip, en manglende overholdelse af princippet om bestemthed og en overtrædelse af forbuddet mod tilbagevirkende kraft.

For det andet har sagsøgeren gjort gældende, at der foreligger forskelsbehandling på grund af hans alder. Indplaceringen i lønklasse A*6 er sket uden hensyntagen til sagsøgerens alder.

Endelig har sagsøgeren anført, at anvendelsen af artikel 12 i bilag XIII til den nye vedtægt fører til en forskelsbehandling af sagsøgeren i forhold til kolleger fra andre udvælgelsesprøver og ved andre stillingsbesættelser, idet disse indplaceres i en højere lønklasse.
DA Den Europæiske Unions Tidende C 182/39

Sag anlagt den 28. april 2005 af Pia Landgren mod Det Europæiske Erhvervsuddannelsesinstitut

(Sag T-180/05)

(2005/C 182/73)

Processprog: fransk

Ved De Europæiske Fællesskabers Ret i Første Instans er der den 28. april 2005 anlagt sag mod Det Europæiske Erhvervsuddannelsesinstitut af Pia Landgren, Torino (Italien), ved avocat Marc-Albert Lucas.

Sagsøgeren har nedlagt følgende påstande:

1. Annullation af den af den forhenværende direktør for Erhvervsuddannelsesinstituttet trufne afgørelse af 25. juni 2004 om afskedigelse af sagsøgeren.

2. Om fornødent: Annullation af den af direktøren for Erhvervsuddannelsesinstituttet trufne afgørelse af 19. januar 2005 om afvisning af sagsøgerens klage af 27. september 2004 over førnævnte afgørelse af 25. juni 2004.

3. Erhvervsuddannelsesinstituttet tilpligtes i erstatning for det økonomiske tab, sagsøgeren har lidt som følge af de omtvistede afgørelsers ulovlighed, at betale hende et beløb svarende til den løn og pension, hun ville have oppebåret, såfremt hun kunne have fortsat sin karriere i Erhvervsuddannelsesinstituttet frem til det fyldte 65 år, med fradrag af den afskedigelsesgodtgørelse og de arbejdsløshedsdagpenge samt den pension, hun har modtaget eller vil modtage som følge af sin afskedigelse.

4. Erhvervsuddannelsesinstituttet tilpligtes i erstatning for det ikke-økonomiske tab, sagsøgeren har lidt som følge af den omtvistede afgørelses ulovlighed, at betale hende et beløb, hvis størrelse fastsættes af Retten.

5. Erhvervsuddannelsesinstituttet tilpligtes at betale sagens omkostninger.

Søgsmålsgrunde og væsentligste argumenter:

Ifølge sagsøgeren har Erhvervsuddannelsesinstituttet ikke godtgjort, at begrundelsen for afgørelsen om afskedigelse er lovlig, især når henses til, at afgørelsen er i klar modstrid med sagsøgerens bedømmelsesrapport for bedømmelsesåret 2003.

Sagsøgeren har ligeledes anført, at den egentlige begrundelse for afskedigelsen er åbenbart ulovlig og i strid med tjenestens interesser, da den hviler på en forudgående aftale, hvorefter sagsøgeren skulle forlade Erhvervsuddannelsesinstituttet efter den 31. december 2003.

Sagsøgeren har desuden anført, at den omtvistede afgørelses begrundelse er ulovlig og vilkårlig, såfremt departementschefens afvisning af at beholde hende i afdelingen er baseret på de negative bedømmelser, hun tidligere har været genstand for.

Endelig har sagsøgeren anført, at der ikke foreligger nogen begrundelse, at princippet om omsorgspligt og hendes ret til kontradiktion er tilsidesat, samt at der er anlagt åbenbart urigtige skøn, såfremt departementschefens nævnte afvisning og/eller afskedigelsen hviler på en utilstrækkelig faglig indsats i EECA-departementet eller mere generelt.
DA Den Europæiske Unions Tidende C 143/40

Sag anlagt den 11. april 2005 af Internationalen Hilfsfonds e.V. mod Kommissionen for De Europæiske Fællesskaber

(Sag T-141/05)

(2005/C 143/75)

Processprog: tysk

Ved De Europæiske Fællesskabers Ret i Første Instans er der den 11. april 2005 anlagt sag mod Kommissionen for De Europæiske Fællesskaber af Internationalen Hilfsfonds e.V., Rosbach v.d.H. (Tyskland), ved Rechtsanwalt H. Kaltenecker, som befuldmægtiget.

Sagsøgeren har nedlagt følgende påstande:

— Kommissionens beslutning af 14. februar 2005 om afslag på sagsøgerens begæring om fuld aktindsigt i Kommissionens dokumenter vedrørende LIEN 97-2011-aftalen, annulleres.

— Kommissionen tilpligtes at betale sagens omkostninger, herunder sagsøgerens omkostninger.

Søgsmålsgrunde og væsentligste argumenter:

Ved den anfægtede beslutning har Kommissionen under henvisning til artikel 4, stk. 1, litra b), og artikel 4, stk. 3, andet afsnit, i forordningen om aktindsigt (1) samt forordningen om beskyttelse af personoplysninger (2) givet afslag på aktindsigt i Kommissionens dokumenter vedrørende LIEN 97-2011-aftalen.

Sagsøgeren har gjort gældende, at den anfægtede beslutning er i strid med artikel 4, stk. 3, i forordningen om aktindsigt. Efter sagsøgerens opfattelse foreligger ingen af de grunde, som Kommissionen har anført til støtte for afslaget på fuld aktindsigt i dokumenterne vedrørende LIEN 97-2011-aftalen, navnlig at fuld aktindsigt ville være til skade for beslutningsprocessen. Sagsøgeren har endvidere gjort gældende, at der er en offentlig interesse i udbredelse af de pågældende dokumenter. Desuden betvivler sagsøgeren, at artikel 4, stk. 1, litra b), i forordningen om aktindsigt finder anvendelse.

Derudover har sagsøgeren anfægtet Kommissionens afslag på fuld aktindsigt under henvisning til forordningen om beskyttelse af personoplysninger.

Endelig har sagsøgeren gjort gældende, at Kommissionens beslutning er vilkårlig.

(1) Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).

(2) Europa-Parlamentets og Rådets forordning (EF) nr. 45/2001 af 18.12.2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8, s. 1).